इस गल्लै दी चर्चा केइयें लेखकें कीती ऐ जे महा० रणबीर सिंह (राज्य काल 1858-1887 A.D) होरें, अपने राजकाल च पराने डोगरा अक्खरें च सुधार करियै उनेंईं देवनागरी दी वर्णमाला दे मताबक बनवाया ते ओदी लिखतै च देवनागरी आगर गै स्वरें दे मात्रा-चिन्न लाने दी लीह पाई। प्रो० गौरी शंकर होरें बी अपने उस्सै अंग्रेजी लेख च हस गल्लै दी ताईद कीती ही जे ‘जम्मू-क्शमीर’ दे महा० रणबीर सिंह ने उस बेल्लै चालू टाकरी अक्खरें गी देवनागरी ते गुरमुखी दे बरोबर आनने आस्तै ओदे च बड़े बुनयादी सुधार कराए। डोगरी अक्खरें गी उन्दे इस नमें रूपें च सरकारी लिखतें च किछ चिर बर्तेंया जन्दा रेया, पर ए नमें डोगरी अक्खर पराने अक्खरें दा थार नईं लेई सके जिनेंगी दुकानदार लोक बेई खातें च ते चिट्ठी-पत्री च पहले आंगू गै बरतदे रेह। महाराजा दे सुरगबास होंदे गै ए सारा जतन बी ठप्प होई गेया ते डोगरी छापा-खाना बी बन्द होई गेया।